เอกสารแนบ 3 : อื่นๆ

เอกสารแนบ 3.1 : รายงานการกำกับดูแลกิจการ

รายงานของคณะกรรมการตรวจสอบ

คณะกรรมการตรวจสอบ บริษัท ไทยวาโก้ จำกัด (มหาชน) ประกอบด้วยกรรมการอิสระจำนวน 3
ท่าน โดยแต่ละท่านไม่ได้เป็นกรรมการบริหาร หรือเจ้าหน้าที่ของบริษัทฯ
ได้ปฏิบัติหน้าที่ตามที่ได้รับมอบหมายจากคณะกรรมการบริษัทอย่างเป็นอิสระ
โดยไม่มีข้อจำกัดในการรับข้อมูล และส่งเสริมให้บริษัทฯ
มีการดำเนินงานตามหลักการสำคัญของการกำกับดูแลกิจการที่ดี

ในรอบปี 2548
คณะกรรมการตรวจสอบได้ประชุมร่วมกับสำนักงานตรวจสอบภายในเป็นประจำทุกเดือน
โดยมีการเชิญผู้สอบบัญชีรับอนุญาต และฝ่ายบริหารเข้าร่วมประชุมตามวาระอันสมควร
และเข้าร่วมประชุมคณะกรรมการบริษัททุกครั้ง มีสาระสำคัญของการปฏิบัติงานสรุปได้ดังนี้

- พิจารณาสอบทานและให้ความเห็นชอบรายงานทางการเงินของบริษัทฯ
ที่ผ่านการสอบทานของผู้สอบบัญชีแล้ว ให้ตรงต่อความเป็นจริง มีความถูกต้อง ครบถ้วน
มีการเปิดเผยข้อมูลอย่างเพียงพอ และเชื่อถือได้ ตามมาตรฐานการบัญชี
ก่อนที่จะนำเสนอต่อคณะกรรมการบริษัทเพื่อพิจารณารับรอง
เพื่อนำส่งสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทยต่อไป

- พิจารณาและให้ความเห็นชอบต่อแผนงานการตรวจสอบประจำปีของสำนักงานตรวจสอบภายใน ติด
ตามผลการดำเนินงานและการปฏิบัติงานตามแผนงานตรวจสอบ
ให้คำแนะนำในการปฏิบัติงานเพื่อพัฒนาปรับปรุงระบบงานต่างๆ ของบริษัทฯ
และบริษัทย่อยให้มีประสิทธิภาพ และให้มีระบบการควบคุมภายในอย่างเพียงพอ

- ติดตามการดำเนินงานของคณะกรรมการบริหารจัดการความเสี่ยง
เกี่ยวกับแผนงานและขั้นตอนการดำเนินงานจัดการความเสี่ยง
และให้คำแนะนำเพื่อให้มีการบริหารจัดการอย่างเป็นระบบ
มีการควบคุมความเสี่ยงให้อยู่ในระดับที่ยอมรับได้

- พิจารณารายการที่เกี่ยวโยงกันทั้งประเภทการให้ความช่วยเหลือทางการเงิน
และการร่วมลงทุนของบริษัทฯ
ตลอดจนการเปิดเผยข้อมูลและการปฏิบัติให้เป็นไปตามข้อกำหนดของตลาดหลักทรัพย์แห่งประเทศไทย

คณะกรรมการตรวจสอบไม่พบสิ่งผิดปกติใดๆ ที่เป็นสาระสำคัญ
ตลอดจนไม่พบการกระทำที่เป็นการฝ่าฝืนข้อกฎหมายหรือข้อกำหนดของตลาดหลักทรัพย์แห่งประเทศไทย
สำหรับปี พ.ศ. 2549 ได้พิจารณาคัดเลือกผู้สอบบัญชี
และค่าตอบแทนผู้สอบบัญชีเสนอต่อคณะกรรมการบริษัทฯ เพื่อขออนุมัติต่อที่ประชุมผู้ถือหุ้นแต่งตั้ง
นายนิติ จึงนิจนิรันดร์ และหรือ นางนัชลี บุญญะการกุล และหรือ ดร. ศุภมิตร เตชะมนตรีกุล
และหรือ นางวิภาวี บุณยประสิทธิ์ และหรือ นายมนตรี พาณิชกุล แห่งสำนักงานดีลอยท์ ทู้ช โธมัทสุ
ไชยยศ เป็นผู้สอบบัญชีต่อไปอีกวาระหนึ่ง

ในนามคณะกรรมการตรวจสอบ

เอกกมล คีรีวัฒน์

( นายเอกกมล คีรีวัฒน์ )

ประธานคณะกรรมการตรวจสอบ

บริษัท ไทยวาโก้ จำกัด (มหาชน)

เอกสารแนบ 3.2 :รายงานความรับผิดชอบของคณะกรรมการบริษัทต่อรายงานทางการเงิน

งบการเงินของบริษัท ไทยวาโก้ จำกัด (มหาชน)
ได้จัดทำขึ้นภายใต้นโยบายของคณะกรรมการบริษัท ซึ่งกำหนดให้ปฏิบัติตามหลักการบัญชีที่รับรองทั่วไป
และบันทึกบัญชีด้วยความระมัดระวัง
ประกอบกับการใช้ดุลยพินิจในการประมาณการอย่างรอบคอบในการจัดทำงบการเงิน
เพื่อให้สะท้อนผลการดำเนินงานที่แท้จริงของบริษัทฯ

คณะกรรมการบริษัท ตระหนักถึงความสำคัญในด้านคุณภาพของงบการเงิน
ด้วยการสอบทานข้อมูลทางการเงิน
และจัดให้มีการเปิดเผยข้อมูลที่สำคัญเพิ่มเติมอย่างเพียงพอในหมายเหตุประกอบงบการเงิน
และคำอธิบายและการวิเคราะห์ฐานะการเงินและผลการดำเนินงาน
เพื่อประโยชน์ของผู้ถือหุ้นและผู้ลงทุนทั่วไปในการใช้งบการเงิน

ในการนี้ คณะกรรมการบริษัท ได้แต่งตั้งคณะกรรมการตรวจสอบ
ซึ่งประกอบด้วยกรรมการที่เป็นอิสระและไม่เป็นผู้บริหาร
เป็นผู้ดูแลเกี่ยวกับคุณภาพของรายงานทางการเงินโดยตรง
ความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบ
ซึ่งแสดงไว้ในรายงานประจำปีและแบบแสดงรายการข้อมูลประจำปี (แบบ 56-1) นี้แล้ว

จากโครงสร้างการบริหารและระบบการควบคุมภายในที่มีประสิทธิภาพ
และผลการตรวจสอบของผู้สอบบัญชีรับอนุญาต ทำให้คณะกรรมการบริษัทมั่นใจได้อย่างมีเหตุผลว่า
งบการเงินของบริษัท ไทยวาโก้ จำกัด (มหาชน) ณ วันที่ 31 ธันวาคม 2548
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ในนามคณะกรรมการบริษัทฯ

มนู ลีลานุวัฒน์

( นายมนู ลีลานุวัฒน์ )

ประธานกรรมการ

บริษัท ไทยวาโก้ จำกัด (มหาชน)